“Асаблівасьці...” кампазітар пачаў пісаць у 1949 годзе, пасля таго як назапасіў запісы народных песень. Напісаннем гэтай працы завяршаецца трыццацігадовая праца Равенскага-фалькларыста. Па ўсім відаць, што ён рыхтаваў навуковую працу да публікацыі, дзе рэферат хутчэй за ўсё меўся быць разам са зборам беларускіх народных песень. Праца Равенскага засяродзілася на асэнсаванні ўжо назапашанага матэрыялу. Ён глыбока вывучаў песні, запісаныя ў папярэднія гады. У сшытку 1949 года алоўкам рабіў пазнакі ў мелодыях, паказваў лад, жанр — рыхтаваў гарманізацыі песень. Шматлікія пазнакі сведчаць, што Равенскі ўвесь час шукаў заканамернасці, вылучаў “характэрныя рысы беларускіх народных песень”, а на аснове іх глыбокага і аб’ектыўнага абагульнення рабіў высновы, у якіх радасна сцвярджаў самому сабе і свету яскравую самабытнасць беларускай народнай песеннай творчасці.